Fodboldfeberen har for alvor ramt Danmark. Der er bugnende fyldt til diverse storskærmsarrangementer landet over, de rød-hvide nationaldragter pryder gadebilledet, og folk skråler med på alle de gode gamle landsholdssange. Massevis af fans venter længselsfuldt på at kunne støtte Danmark fra TV-skærmen, når de tørner sammen med England i EM-semifinalen. Ikke alle behøver at stille sig tilfreds med HD-kvaliteten på fladskærms-tv'et eller på storskærmen. Nordjyderne Karin Mahneke og Finn Ilsø Jensen skal nemlig se kampen live på Wembley Stadium i London. Parret har boet i Aars i mange år, men er siden flyttet til Barton-upon-Humber på grund af arbejdsmæssige forhold. Netop den beslutning er de ekstra-glade for onsdag, hvor de kunne tage toget til fodboldfest i London. Blandt de heldige Egentligt er der plads til 90.000 højtråbende og fodboldgale fans på det kæmpemæssige stadion. I EM-semifinalen mellem Danmark og England lukkes der imidlertid kun omkring 60.000 tilskuere ind grundet diverse coronarestriktioner. Knap 8.000 af disse kommer til at være danske tilhængere. Det er primært danskere bosat i Storbritannien, der vil være på lægterne, da de britiske indrejserestriktioner grundet coronasmitte ikke har muliggjort tilrejsende fans fra Danmark. - Det er en helt enestående oplevelse. Vi havde slet ikke tænkt på, at det var muligt. Det gik først op for os lørdag aften, at der var mulighed for, at vi kunne få billetter. Så vi brugte hele søndagen på at få billetter, siger Karin Mahneke. Forud for kampen skal hun og manden Finn Ilsø Jensen forbi deres hotel og læsse deres kufferter af. Landsholdstrøjen har Finn Ilsø Jensen allerede iført sig, så de er mere eller mindre klar til at iagttage Danmarks første EM-semifinalekamp siden triumfen i 1992 på nærmeste hold. Nordjyderne forventer at indfinde sig på stadion senest et par timer før kampstart klokken 21. Inden da behøver de ikke tænke over, hvilket hold de støtter, om end begge nationer står deres hjerte nært. - Det bliver en fantastisk kamp, men vi holder absolut med Danmark, selvom vi også har en lille svaghed for England. Det betyder meget at kunne repræsentere Danmark, så vi må heppe på drengene, så de kan komme videre. Vi håber jo, at de kommer i finalen, siger Karin Mahneke. B-holdet Mange af de allermest trofaste danske fans har som bekendt ikke haft muligheder for at få billetter til kampen. Alligevel regner parret med, at de danske fans kommer til at kunne høres. Også selvom parret ikke kender alle landsholdssangene til hudløshed. - Vi er nødt til at træne nogle sange. Vi har godt hørt, at folk siger, at det er B-holdet, der kommer på stadion i dag, men vi må gøre, hvad vi kan, siger en grindende Karin Mahneke. Det nordjyske par er optimistiske på Danmarks vegne forud for kampen. - Jeg tror på 2-1 til Danmark, siger Finn Ilsø Jensen, og Karin Mahneke stemmer i. Hør interviewet med parret fra Aars, hvor de sidder i toget på vej til London:
Omtrent 8000 danskere vil være på plads på Wembley Stadium, når Danmark onsdag spiller semifinale mod England ved EM i fodbold.